Name van SA’ners bekend wat in Afghanistan sterfWerner Groenewald, sy vrou Hannelie en kinders Jean-Pierre en Rhodé Foto: muslims4jesus.wordpress.com Werner Groenewald (46), sy seun Jean-Pierre (17) en dogter Rhodé (15) is Saterdag bekend gemaak as die slagoffers van ŉ skietery in Kaboel in Afghanistan. Maroela Media het vroeër berig lede van die Taliban het op die gastehuis toegeslaan. Die aanval is een van talle aanvalle in die stad en genl. Zahir Zahir, hoof van die polisie in Kaboel, het Sondag sy bedanking aangekondig. Drie militante het Saterdagmiddag die gebou bestorm waar Groenewald en sy twee kinders van die hulpgroep Partnership in Academics and Development (PAD) in die kantoor doenig was. Die polisie van Afghanistan en soldate het ná twee en ŉ half uur beheer kon neem van die situasie. PAD het die afsterwe van sy personeellede op sy webwerf bevestig. “Dit is met groot hartseer dat ons berig moet doen oor die afsterwe en beserings van verskeie van ons personeellede tydens ŉ aanval gister by die kantoor van die Partnership in Academics and Development in Kaboel.” Volgens PAD het een aanvaller ŉ ploftoestel laat afgaan en drie persone is dood en ander personeellede is beseer. Zahir het gesê die aanvallers het direkteur van die hulpgroep eerste doodgeskiet. Muslims4Jesus het bevestig Hannelie, Groenewald se vrou en Jean-Pierre en Rhodé se ma, was nie tydens die aanval tuis nie. Die Taliban het gesê hul teiken was “ŉ geheime sentrum vir Christen-sendelinge, wat ook as ŉ intelligensiesentrum gedien het”. PAD het gesê sy werk fokus daarop om opvoedingshulpbronne in die land te verskaf. Daar was die afgelope 18 dae reeds 11 aanvalle in Kaboel wat tot Zahir se besluit aanleiding gegee het. “Die generaal het aan die minister van binnelandse sake gesê hy wil nie met sy werk voortgaan nie,” het Hashmat Stanekzai, woordvoerder vir die Kaboel-polisie, gesê. “Die minister het sy bedanking aanvaar.”